
                                                        Comunicat de presă 

[bookmark: _GoBack]209 cadre didactice din județul Cluj au beneficiat de activitățile de informare și instruire, organizate în perioada 13-15 septembrie 2023,  pe tematica prevenirii consumului de substanțe cu efecte psiho-active, precum și recunoașterea simptomelor privind consumul de substanțe în rândul elevilor

Inspectoratul Școlar Județean Cluj, în parteneriat cu Agenția Națională Antidrog, Centrul de Prevenire și Consiliere Antidrog (CPECA Cluj) și Casa Corpului Didactic Cluj, a organizat, în perioada 13-15 septembrie 2023, trei sesiuni de informare a personalului de conducere și de predare, din unitățile de învățământ preuniversitar din județul Cluj, având în vedere creșterea accelerate a cazurilor de consum a substanțelor cu efecte psiho-active în rândul minorilor.

În cadrul sesiunilor de lucru, organizate online, pe zone ale județului Cluj, reprezentanții unităților de învățământ preuniversitar au fost informați cu privire la programele educaționale și de prevenire antidrog, disponibile la nivelul județului Cluj, în anul școlar 2023-2024, serviciile de asistență dedicate consumatorilor de droguri și familiilor acestora, simptomatologia consumului, precum și gestionarea situațiilor de consum, efectele consumului de droguri, în rândul populației școlare.
 
În scopul prevenirii comportamentelor adictive în rândul minorilor, precum și creșterea nivelului de informare cu privire la gestionarea unor potențiale situații de risc, privind efectele consumului de droguri și substanțe etnobotanice în rândul adolescenților, cadrele didactice participante la aceaste seminarii de informare au primit informații valoroase de la specialiștii CPECA Cluj, privind implementarea programelor județene și naționale de prevenire a consumului de droguri, în mediul școlar și în zonele adiacente unităților de învățământ preuniversitar, dar mai ales recunoașterea simptomelor consumului și s-au familiarizat cu aspectele privind recunoașterea simptomelor consumului de droguri în rândul populației școlare, metodele  pedagogice care dezvoltă angajamente pozitive față de familie, școală și comunitate, inclusiv angajamentul de a duce o viață sănătoasă, fără alcool, tutun, droguri.
Principalele teme abordate au fost: semnele și simptomele specifice consumului diferitelor tipuri de de droguri, factorii care influențează consumul de droguri și principalele tipuri de droguri care se consumă frecvent la nivelul regiunii/județului Cluj, principalele acțiuni care pot fi luate în vederea intervenției în cazul consumatorilor care doresc să își schimbe comportamentul de consum,  managementul situațiilor de consum, de comercializare de droguri în cazul identificării acestora în unitatea de învățământ sau în proximitatea acesteia, importanța colaborării între Centrul Regional de Prevenire, Evaluare și Consiliere Antidrog Cluj, unitățile de învățământ preuniversitar și familiile elevilor în cauză, în vederea prevenirii consumului, consilierii și oferirea sprijinului de specialitate.

Aceste sesiuni vor fi urmate, în perioada imediat următoare, de sesiuni de informare a tuturor cadrelor didactice și a părinților, de la nivelul tuturor unităților de învățământ preuniversitar, din județul Cluj, în scopul conștientizării riscurilor potențialelor forme de consum, în rândul elevilor. 

Activitățile de informare și de instruire pe tematica prevenirii consumului de droguri și a substanțelor cu efecte halucinogene în rândul elevilor deschid ediția a II-a a Proiectului județean ,,Viitorul depinde de tine!”, inițiat de Inspectoratul Școlar Județean Cluj, în anul școlar precedent și constituie priorități ale Inspectoratului Școlar Județean Cluj, pentru gestionarea situațiilor cu risc privind sănătatea elevilor, întrucât Viitorul copiilor noștri depinde de fiecare dintre noi! 

